Prokureur voor hof ná skietery op sitrusplaasArgieffoto. Tumi Mokoena, die bekende prokureur wat gesoek is ná ŉ skietery Donderdagoggend op ŉ sitrusplaas naby Polokwane in Limpopo, het Vrydag voor die Lebowakgomo-landdroshof in Limpopo verskyn op vier aanklagte van poging tot moord. Mokoena, wat daarvan beskuldig word dat hy vier werkers Donderdagoggend tydens ŉ vergadering op die Zebediela-sitrusplaas geskiet het, is Donderdag omstreeks 17:30 in Polokwane vasgetrek. Lt.kol. Moatshe Ngoepe, woordvoerder van die polisie, sê hy sal tot 27 Junie agter tralies wees wanneer hy ŉ formele borgtogaansoek kan indien. Maroela Media het vroeër berig Mokoena, wat ook ŉ direkteur van die Zebediela-sitrusplaas is, is deur die polisie gesoek ná die skietery tydens genoemde vergadering. Konflik het glo tydens die vergadering ontstaan en toe die werkers oproerig raak, het die man na bewering ŉ vuurwapen uitgepluk en lukraak op die werkers losgebrand. Vier mense, onderskeidelik 32, 38, 50 en 52 jaar oud, is gewond, van wie een se toestand ernstig is. Die man het onmiddellik ná die skietery in sy voertuig gespring en gevlug. Die Zebediela-sitrusplaas was eens op ŉ tyd ŉ reuse-sitrusprodusent, maar het finansiële probleme begin ervaar sedert dit in 2003 ná ŉ grondeisproses aan die plaaslike gemeenskap oorhandig is. Die polisieondersoek na die voorval duur steeds voort.